CELEX: 52020PC0375
Language: el
Date: 2020-08-14
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την εφαρμογή των δασμολογικών ποσοστώσεων και άλλων ποσοστώσεων εισαγωγής της Ένωσης

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 14.8.2020
            COM(2020) 375 final
            2020/0176(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την εφαρμογή των δασμολογικών ποσοστώσεων και άλλων ποσοστώσεων εισαγωγής της Ένωσης
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Το Ηνωμένο Βασίλειο της Μεγάλης Βρετανίας και της Βόρειας Ιρλανδίας (στο εξής: Ηνωμένο Βασίλειο) αποχώρησε από την Ένωση την 1η Φεβρουαρίου 2020. Το πρωτόκολλο για τις Ιρλανδία / Βόρεια Ιρλανδία που προσαρτάται στη συμφωνία αποχώρησης (στο εξής: πρωτόκολλο) θα εφαρμοστεί από τη λήξη της μεταβατικής περιόδου, δηλαδή από την 1η Ιανουαρίου 2021. 
               
               
                  Στο πρωτόκολλο δηλώνεται ότι η Βόρεια Ιρλανδία αποτελεί τμήμα του τελωνειακού εδάφους του Ηνωμένου Βασιλείου και ότι το Ηνωμένο Βασίλειο μπορεί να συμπεριλάβει τη Βόρεια Ιρλανδία στο εδαφικό πεδίο εφαρμογής των πινάκων παραχωρήσεών του στο πλαίσιο του Παγκόσμιου Οργανισμού Εμπορίου. Παράλληλα, το πρωτόκολλο προβλέπει ότι κάθε αναφορά στο τελωνειακό έδαφος της Ένωσης η οποία περιέχεται στις εφαρμοστέες διατάξεις του πρωτοκόλλου, καθώς και στις διατάξεις του δικαίου της Ένωσης που καθίστανται εφαρμοστέες δυνάμει του πρωτοκόλλου στο Ηνωμένο Βασίλειο και εντός αυτού σε σχέση με τη Βόρεια Ιρλανδία, πρέπει να θεωρείται ότι περιλαμβάνει το χερσαίο έδαφος της Βόρειας Ιρλανδίας. Αυτό σημαίνει ότι, παρά το γεγονός ότι η Βόρεια Ιρλανδία βρίσκεται επισήμως στο τελωνειακό έδαφος του Ηνωμένου Βασιλείου, το Ηνωμένο Βασίλειο, όσον αφορά τη Βόρεια Ιρλανδία, υποχρεούται να εφαρμόζει την τελωνειακή νομοθεσία της Ένωσης, σαν η Βόρεια Ιρλανδία να εξακολουθούσε να βρίσκεται στο τελωνειακό έδαφος της Ένωσης. 
               
               
                  Οι διμερείς ρυθμίσεις μεταξύ της Ένωσης και του Ηνωμένου Βασιλείου δυνάμει του πρωτοκόλλου δεν θεμελιώνουν δικαιώματα και υποχρεώσεις για τις τρίτες χώρες. 
               
               
                  Συνεπώς, οι εισαγωγές σύμφωνα με τις ενωσιακές δασμολογικές ποσοστώσεις εισαγωγής ή άλλες ποσοστώσεις εισαγωγής που ισχύουν για εμπορεύματα καταγωγής τρίτων χωρών τα οποία εισέρχονται στη Βόρεια Ιρλανδία δεν θα μπορούσαν να συνυπολογίζονται στα δικαιώματα της εν λόγω τρίτης χώρας έναντι της Ένωσης, εκτός εάν αυτό έχει συμφωνηθεί από την τρίτη χώρα. Αυτή η κατάσταση αποτελεί κίνδυνο για την ορθή λειτουργία της ενιαίας αγοράς της Ένωσης και την ακεραιότητα της κοινής εμπορικής πολιτικής, μέσω της πιθανής καταστρατήγησης των δασμολογικών ποσοστώσεων της Ένωσης ή άλλων ποσοστώσεων εισαγωγής. Επιπλέον, κάθε συμφωνία με τρίτη χώρα στην οποία προβλέπονται δασμολογικές ποσοστώσεις εξαγωγής απαιτεί την εισαγωγή των εμπορευμάτων εντός της Ένωσης. Επομένως, η εν λόγω τρίτη χώρα θα μπορούσε να αρνηθεί να εκδώσει άδειες εξαγωγής για άμεσες εισαγωγές στη Βόρεια Ιρλανδία.
               
               
                  Για να αντιμετωπιστεί ο κίνδυνος αυτός, οι δασμολογικές ποσοστώσεις της Ένωσης και οι άλλες ποσοστώσεις εισαγωγής θα πρέπει να είναι διαθέσιμες μόνο για εμπορεύματα που εισάγονται και τίθενται σε ελεύθερη κυκλοφορία στην Ένωση και όχι στη Βόρεια Ιρλανδία. 
               
               
                  Δυνάμει του πρωτοκόλλου, ο παρών κανονισμός εφαρμόζεται επίσης στο Ηνωμένο Βασίλειο και εντός αυτού σε σχέση με τη Βόρεια Ιρλανδία.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η πρωτοβουλία αυτή συνάδει με τις συνεχιζόμενες δράσεις της Ένωσης που αποβλέπουν στην αντιμετώπιση των συνεπειών της αποχώρησης του Ηνωμένου Βασιλείου από την Ένωση και στην προετοιμασία για τη λήξη της μεταβατικής περιόδου με ευταξία, ιδίως την προετοιμασία για την εφαρμογή της συμφωνίας αποχώρησης και του πρωτοκόλλου για τις Ιρλανδία / Βόρεια Ιρλανδία.
               
            
            
               •Συνέπεια με άλλες πολιτικές της Ένωσης
            
            
               
                  Η πρωτοβουλία συνάδει επίσης με την κοινή εμπορική πολιτική της Ένωσης.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Άρθρο 207 παράγραφος 2 της Συνθήκης για τη λειτουργία της Ευρωπαϊκής Ένωσης (ΣΛΕΕ).
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               Η κοινή εμπορική πολιτική αποτελεί αποκλειστική αρμοδιότητα της Ένωσης. Ως εκ τούτου, δεν εφαρμόζεται η αρχή της επικουρικότητας.
            
            
               •Αναλογικότητα
            
         
         
            
               
                  Το προτεινόμενο μέτρο είναι ο μόνος τρόπος εξασφάλισης του επιθυμητού αποτελέσματος. 
               
            
            
               •Επιλογή της νομικής πράξης
            
            
               
                  Απαιτείται νομοθετική πράξη, κανονισμός του Ευρωπαϊκού Κοινοβουλίου και του Συμβουλίου, καθώς η ισχύουσα νομοθεσία δεν προβλέπει εξουσιοδότηση στην Επιτροπή για την έκδοση των προτεινόμενων μέτρων.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου. 
               
            
            
               •Διαβουλεύσεις με τα ενδιαφερόμενα μέρη
            
            
               
                  Άνευ αντικειμένου. 
               
            
            
               •Συλλογή και χρήση εμπειρογνωσίας
            
            
               
                  Άνευ αντικειμένου. 
               
            
            
               •Εκτίμηση επιπτώσεων
            
            
               
                  Άνευ αντικειμένου. 
               
            
            
               •Καταλληλότητα και απλούστευση του κανονιστικού πλαισίου
            
            
               
                  Άνευ αντικειμένου. 
               
            
            
               •Θεμελιώδη δικαιώματα
            
            
               
                  Η πρόταση δεν έχει επιπτώσεις στα θεμελιώδη δικαιώματα. 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Άνευ αντικειμένου. 
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
         
         
            
               
                  Άνευ αντικειμένου. 
               
            
            
               •Επεξηγηματικά έγγραφα (για οδηγίες)
            
            
               
                  Άνευ αντικειμένου. 
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Το άρθρο 1 ορίζει ότι οι δασμολογικές ποσοστώσεις της Ένωσης και οι άλλες ποσοστώσεις εισαγωγής θα πρέπει να είναι διαθέσιμες μόνο για εμπορεύματα που εισάγονται από χώρες εκτός της Ένωσης και τίθενται σε ελεύθερη κυκλοφορία στην Ένωση. Στο άρθρο 1 απαριθμούνται τα σχετικά τελωνειακά εδάφη που αποτελούν το τελωνειακό έδαφος της Ένωσης. Ο κατάλογος αυτός δεν περιλαμβάνει τη Βόρεια Ιρλανδία, γεγονός που συνεπάγεται ότι οι δασμολογικές ποσοστώσεις της Ένωσης και άλλες ποσοστώσεις εισαγωγής δεν θα είναι διαθέσιμες για τις εισαγωγές στη Βόρεια Ιρλανδία. Το άρθρο 2 προβλέπει την εφαρμογή του κανονισμού, η οποία θα πρέπει να αρχίσει την επομένη της λήξης της μεταβατικής περιόδου, την 1η Ιανουαρίου 2021.
               
            
            
               2020/0176 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την εφαρμογή των δασμολογικών ποσοστώσεων και άλλων ποσοστώσεων εισαγωγής της Ένωσης
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης) συνήφθη εξ ονόματος της Ένωσης με την απόφαση (ΕΕ) 2020/135 του Συμβουλίου
                  1
               , της 30ής Ιανουαρίου 2020, και τέθηκε σε ισχύ την 1η Φεβρουαρίου 2020. 
            
            
               (2)Το άρθρο 4 του πρωτοκόλλου για τις Ιρλανδία / Βόρεια Ιρλανδία που προσαρτάται στη συμφωνία αποχώρησης (στο εξής: πρωτόκολλο) επαναλαμβάνει ότι η Βόρεια Ιρλανδία αποτελεί τμήμα του τελωνειακού εδάφους του Ηνωμένου Βασιλείου και ότι καμία διάταξη του πρωτοκόλλου δεν εμποδίζει το Ηνωμένο Βασίλειο να συμπεριλαμβάνει τη Βόρεια Ιρλανδία στο εδαφικό πεδίο εφαρμογής των πινάκων παραχωρήσεών του που προσαρτώνται στη Γενική Συμφωνία Δασμών και Εμπορίου του 1994 (στο εξής: GATT 1994). 
            
            
               (3)Παράλληλα, το άρθρο 13 παράγραφος 1 του πρωτοκόλλου προβλέπει ότι, παρά κάθε άλλη διάταξη του πρωτοκόλλου, κάθε αναφορά στο τελωνειακό έδαφος της Ένωσης η οποία περιέχεται στις εφαρμοστέες διατάξεις του πρωτοκόλλου, καθώς και στις διατάξεις του δικαίου της Ένωσης που καθίστανται εφαρμοστέες δυνάμει του πρωτοκόλλου στο Ηνωμένο Βασίλειο και εντός αυτού σε σχέση με τη Βόρεια Ιρλανδία, θεωρείται ότι περιλαμβάνει το χερσαίο έδαφος της Βόρειας Ιρλανδίας.
            
            
               (4)Σύμφωνα με το άρθρο 5 παράγραφος 3 του πρωτοκόλλου, η ενωσιακή τελωνειακή νομοθεσία που ορίζεται στο άρθρο 5 σημείο 2) του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου
                  2
                εφαρμόζεται στο Ηνωμένο Βασίλειο και εντός αυτού σε σχέση με τη Βόρεια Ιρλανδία. Οι διατάξεις αυτές, σε συνδυασμό με το άρθρο 5 παράγραφος 1 πρώτο και δεύτερο εδάφιο του πρωτοκόλλου όσον αφορά τα εμπορεύματα που εισάγονται στη Βόρεια Ιρλανδία από χώρες εκτός της Ένωσης, σημαίνουν ότι τα δασμολογικά μέτρα της Ένωσης, συμπεριλαμβανομένων των δασμολογικών ποσοστώσεων στο πλαίσιο του κοινού δασμολογίου ή των σχετικών διεθνών συμφωνιών, θα εφαρμόζονταν σε εμπορεύματα τα οποία θεωρείται ότι ενδεχομένως θα μπορούσαν να μεταφερθούν εντός της Ένωσης. Οι εν λόγω δασμολογικές ποσοστώσεις περιλαμβάνουν ιδίως τις δασμολογικές ποσοστώσεις εισαγωγής στους πίνακες υποχρεώσεων της Ένωσης στο πλαίσιο του GATT 1994, οι οποίες έχουν συμφωνηθεί στις διμερείς διεθνείς συμφωνίες της Ένωσης, μεταξύ των οποίων ποσοστώσεις για τις παρεκκλίσεις καταγωγής, δασμολογικές ποσοστώσεις εισαγωγής στο πλαίσιο των καθεστώτων εμπορικής άμυνας της Ένωσης και άλλες αυτόνομες δασμολογικές ποσοστώσεις, καθώς και δασμολογικές ποσοστώσεις εξαγωγής που προβλέπονται σε συμφωνίες με τρίτες χώρες. 
            
            
               (5)Σύμφωνα με το άρθρο 5 παράγραφος 4 του πρωτοκόλλου, οι διατάξεις του δικαίου της Ένωσης που παρατίθενται στο παράρτημα 2 του πρωτοκόλλου εφαρμόζονται επίσης, υπό τους όρους που καθορίζονται στο εν λόγω παράρτημα, στο Ηνωμένο Βασίλειο και εντός αυτού σε σχέση με τη Βόρεια Ιρλανδία. Αυτό περιλαμβάνει την ενωσιακή νομοθεσία που προβλέπει ορισμένες ποσοστώσεις εισαγωγής.
            
         
         
            
               (6)Οι διμερείς ρυθμίσεις μεταξύ της Ένωσης και του Ηνωμένου Βασιλείου δυνάμει του πρωτοκόλλου δεν θεμελιώνουν δικαιώματα και υποχρεώσεις για τις τρίτες χώρες. 
            
            
               (7)Συνεπώς, οι εισαγωγές σύμφωνα με τις ενωσιακές δασμολογικές ποσοστώσεις εισαγωγής ή άλλες ποσοστώσεις εισαγωγής που ισχύουν για εμπορεύματα καταγωγής τρίτων χωρών τα οποία εισέρχονται στη Βόρεια Ιρλανδία δεν θα μπορούσαν να συνυπολογίζονται στα δικαιώματα της εν λόγω τρίτης χώρας έναντι της Ένωσης, εκτός εάν αυτό έχει συμφωνηθεί από την τρίτη χώρα. Αυτή η κατάσταση αποτελεί κίνδυνο για την ορθή λειτουργία της ενιαίας αγοράς της Ένωσης και την ακεραιότητα της κοινής εμπορικής πολιτικής, μέσω της πιθανής καταστρατήγησης των δασμολογικών ποσοστώσεων της Ένωσης ή άλλων ποσοστώσεων εισαγωγής. 
            
            
               (8)Για να αντιμετωπιστεί ο κίνδυνος αυτός, οι δασμολογικές ποσοστώσεις εισαγωγής της Ένωσης και οι άλλες ποσοστώσεις εισαγωγής θα πρέπει να είναι διαθέσιμες μόνο για εμπορεύματα που εισάγονται και τίθενται σε ελεύθερη κυκλοφορία στην Ένωση και όχι στη Βόρεια Ιρλανδία. 
            
            
               (9)Κάθε συμφωνία της Ένωσης με τρίτη χώρα στην οποία προβλέπονται δασμολογικές ποσοστώσεις εξαγωγής εφαρμόζεται μόνο σε εμπορεύματα που εισάγονται εντός της Ένωσης. Επομένως, η εν λόγω τρίτη χώρα θα μπορούσε να αρνηθεί να εκδώσει άδειες εξαγωγής για άμεσες εισαγωγές στη Βόρεια Ιρλανδία. 
            
            
               (10)Δυνάμει του άρθρου 5 παράγραφοι 3 και 4 του πρωτοκόλλου σε συνδυασμό με το άρθρο 13 παράγραφος 3, ο παρών κανονισμός εφαρμόζεται επίσης στο Ηνωμένο Βασίλειο και εντός αυτού σε σχέση με τη Βόρεια Ιρλανδία, 
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Τα εμπορεύματα που εισάγονται από χώρες εκτός της Ένωσης είναι επιλέξιμα για μεταχείριση σύμφωνα με τις ενωσιακές δασμολογικές ποσοστώσεις εισαγωγής ή άλλες ποσοστώσεις εισαγωγής ή σύμφωνα με δασμολογικές ποσοστώσεις εξαγωγής που εφαρμόζονται από τρίτες χώρες, μόνον εάν τίθενται σε ελεύθερη κυκλοφορία στα ακόλουθα εδάφη: 
            
            
               –το έδαφος του Βασιλείου του Βελγίου, 
            
            
               –το έδαφος της Δημοκρατίας της Βουλγαρίας, 
            
            
               –το έδαφος της Τσεχικής Δημοκρατίας, 
            
            
               –το έδαφος του Βασιλείου της Δανίας, πλην των Φερόων Νήσων και της Γροιλανδίας, 
            
            
               –το έδαφος της Ομοσπονδιακής Δημοκρατίας της Γερμανίας, πλην της νήσου Ελιγολάνδης και του Büsingen (συνθήκη της 23ης Νοεμβρίου 1964 μεταξύ της Ομοσπονδιακής Δημοκρατίας της Γερμανίας και της Ελβετικής Συνομοσπονδίας), 
            
            
               –το έδαφος της Δημοκρατίας της Εσθονίας, 
            
            
               –το έδαφος της Ιρλανδίας, 
            
            
               –το έδαφος της Ελληνικής Δημοκρατίας, 
            
            
               –το έδαφος του Βασιλείου της Ισπανίας, εκτός από τη Θέουτα και τη Μελίλια, 
            
            
               –το έδαφος της Γαλλικής Δημοκρατίας, εκτός από τις γαλλικές υπερπόντιες χώρες και εδάφη στις οποίες εφαρμόζονται οι διατάξεις του τέταρτου μέρους της ΣΛΕΕ, αλλά συμπεριλαμβανομένου του εδάφους του Μονακό, όπως καθορίζεται από την τελωνειακή σύμβαση που υπογράφηκε στο Παρίσι στις 18 Μαΐου 1963 (Journal officiel de la République française – Επίσημη Εφημερίδα της Γαλλικής Δημοκρατίας, της 27ης Σεπτεμβρίου 1963, σ. 8679), 
            
            
               –το έδαφος της Δημοκρατίας της Κροατίας, 
            
            
               –το έδαφος της Ιταλικής Δημοκρατίας, εκτός από τον δήμο Livigno, 
            
         
         
            
               –το έδαφος της Κυπριακής Δημοκρατίας, σύμφωνα με τις διατάξεις της πράξης προσχώρησης του 2003, 
            
            
               –το έδαφος της Δημοκρατίας της Λετονίας, 
            
            
               –το έδαφος της Δημοκρατίας της Λιθουανίας, 
            
            
               –το έδαφος του Μεγάλου Δουκάτου του Λουξεμβούργου, 
            
            
               –το έδαφος της Ουγγαρίας, 
            
            
               –το έδαφος της Μάλτας, 
            
            
               –το ευρωπαϊκό έδαφος του Βασιλείου των Κάτω Χωρών, 
            
            
               –το έδαφος της Δημοκρατίας της Αυστρίας, 
            
            
               –το έδαφος της Δημοκρατίας της Πολωνίας, 
            
            
               –το έδαφος της Πορτογαλικής Δημοκρατίας, 
            
            
               –το έδαφος της Ρουμανίας, 
            
            
               –το έδαφος της Δημοκρατίας της Σλοβενίας, 
            
            
               –το έδαφος της Σλοβακικής Δημοκρατίας, 
            
            
               –το έδαφος της Δημοκρατίας της Φινλανδίας,
            
            
               –το έδαφος του Βασιλείου της Σουηδίας, και
            
            
               –το έδαφος της περιοχής των κυρίαρχων βάσεων του Ηνωμένου Βασιλείου στο Ακρωτήρι και τη Δεκέλεια όπως ορίζεται από τη Συνθήκη Εγκαθίδρυσης της Κυπριακής Δημοκρατίας, που υπεγράφη στη Λευκωσία στις 16 Αυγούστου 1960.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιανουαρίου 2021.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 1).
               
               
                  
                     (2)
                  
                        Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).